Maar ’n oorwinning sal deur die span wat die druk die beste kan verwerk en foute tot die minimum beperk behaal word.
Slaag die kaptein en haker Johannes Snyman weer soos verlede week daarin om met akkurate ingooie sy springers in die lynstane te vind, kan dit ’n vername aanvalswapen vir die besoekers bied.
Dit is nou die ideale geleentheid vir die Ixias om te wys dat hulle wel met die spanne in dié kompetisie kan saamgesels. In die heelagter Darren Adonis en die skakelpaar Ruben Heymans en Martin Jacobs het hulle wel spelers wat oor die nodige vaardighede beskik, maar om te wen sal ’n spanpoging soos min verg.
Die Pretorianers is egter ’n gedugte kombinasie met die heelagter Divan Rossouw, die senter Impi Visser en die losskakel Tinus de Beer wat die gang van ’n wedstryd in ’n oogwink kan verander.